ททท.นครพนม จัดกิจกรรมท่องเที่ยวเมืองรอง "ริมโขงว่าซั่นนน วันมหัศจรรย์แห่งสายฝน" กระตุ้นการเดินทางภายในประเทศ
นางสาวกนกวรรณ ดุงศรีแก้ว ผู้อำนวยการการท่องเที่ยวแห่งประเทศไทย สำนักงานนครพนม เปิดเผยถึงกระแสตอบรับในช่วงวันหยุดยาวที่ผ่านมา  ททท.ได้จัดงาน "ริมโขงว่าชั่นนน วันมหัศจรรย์แห่งสายฝน" ระหว่างวันที่ 29 - 31 กรกฎาคม 2565 บริเวณถนนสวรรค์ชายโขง จังหวัดนครพนม ขึ้นเพื่อส่งเสริมการท่องเที่ยวเมืองรอง กระตุ้นให้เกิดการเดินทางเข้ามาในพื้นที่จังหวัดนครพนมและจังหวัดข้างเคียง อีกทั้งยังเป็นการสร้างรายได้ให้กับประชาชนในท้องถิ่น กิจกรรมดังกล่าว ได้เลือกพื้นที่จัดงานบริเวณถนนสวรรค์ชายโขง ซึ่งเป็นจุดแลนด์มาร์คอันซีนแห่งใหม่ของจังหวัดนครพนม ที่มีความโดดเด่นทางภูมิศาสตร์และบรรยากาศริมฝั่งแม่น้ำโขงสามารถมองเห็นวิวทิวทัศน์และสามารถมองเห็นฝั่งประเทศเพื่อนบ้านสาธารณรัฐประชาธิปไตยประชาชนลาว รวมถึงสามารถทำกิจกรรมออกกำลังกายได้อีกด้วย เช่น การเดิน วิ่ง ปั่นจักรยาน และกิจกรรมนัทนาการอื่นๆ เป็นต้นขณะเดียวกันภายในงาน ยังมีการแนะนำสถานที่ท่องเที่ยวต่างๆ อาทิ สถานที่ท่องเที่ยวที่เป็นอาคาร บ้านเรือนในแบบสถาปัตยกรรมแบบโคโลเนียล ที่เป็นการผสมผสานศิลปะของไทยและศิลปะแบบตะวันตกเข้าด้วยกัน จึงทำให้มีความแปลกตาแต่ทันสมัย รวมถึงมีกิจกรรมการทำเมนูอาหารที่ดัดแปลงจากเมนูปลาจุ่มของจังหวัดนครพนม เพื่อเป็นการยกระดับอาหารนครพนมให้เป็นที่รู้จักทั่วโลกและเมนูอาหารพื้นถิ่น เมนูอาหารทั่วไปให้กับผู้ที่มาร่วมงานถือเป็นการกระตุ้นและสร้างรายได้ให้แก่ผู้ประกอบการในจังหวัดอีกด้วย